DELEGACIÓN NEGOCIACIÓN DE PROCEDEMENTOS NEGOCIADOS SEN PUBLICIDADE
ADMINISTRACIÓN LOCAL — Municipal — Pontevedra (Outros documentos, notificacións e informacións públicas, 29/06/2015)

A Xunta de Goberno Local, o día 13 de xuño de 2015, adoptou o seguinte acordo: De conformidade co posibilitado polo art.320 do Texto Refundido da Lei de Contratos do Sector Público (TRLCSP en adiante) e así mesmo contemplado polas bases de execución do Presuposto, nos pregos de condicións administrativas que a Xunta de Goberno Local está a aprobar nos procedementos negociados sen publicidade non se prevé a constitución de Mesa de Contratación, desempeñando as súas funcións un órgano creado especificamente. Podería argumentarse que, segundo o art.21.8 do RD 817/2009, nos casos nos que non sexa preceptiva a existencia da mesa de Contratación, de preverse, a súa composición acomodarase ao que dispoña tal precepto, mais este artigo non ten carácter básico (DF 1ª do mesmo RD), polo que a súa aplicabilidade se restrinxe á Administración do Estado. Así mesmo, e polo que respecta á non inclusión da asesoría xurídica, ha destacarse que de prescindir o órgano de contratación da mesa, a asesoría non interviría previamente á adxudicación, co que non se incumpre mandato legal ningún. A presencia da Intervención garante a fiscalización previa nestes casos e, para máis abastamento, sempre poderá instarse informe do referido órgano de entenderse necesario á vista das circunstancias concorrentes. É de lembrar, para máis abastamento, que a XCCA de Galicia, no seu informe 9/2008, emitido a solicitude deste Concello, sinala literalmente que “En definitiva, cando non se constitúa mesa de contratación nos procedementos negociados sen publicidade, as diferentes actuacións realizaranse de conformidade co que estableza o órgano de contratación no prego de cláusulas administrativas que rexerá a contratación administrativa”. Búscase, en definitiva, un órgano que harmonice a especialidade técnica na súa composición, a lexítima representación dos órganos xestores e, finalmente, a fiscalización da legalidade na actuación; todo isto á vista da celeridade que demanda o procedemento negociado. Pois ben, dada a necesaria articulación da negociación que estes procedementos han levar, segundo reiterados pronunciamentos dos Tribunais Administrativos de recursos contractuais e as Xuntas consultivas de contratación administrativa, considérase máis áxil, e acorde coa referida verdadeira natureza do procedemento negociado, que a propia negociación (segundo se regula nos pregos) se lle encomende a tal órgano. Certamente o art.178.4 do TRLCSP sinala que a negociación ha levarse a cabo polo órgano de contratación. Non obstante, enténdese posible a súa atribución á Mesa de Contratación, ou ao órgano en substitución da mesma que se cree ao abeiro do sinalado. Dita opción ten fundamento nos arts.22.3 do RD 817/2009, sobre a intervención da Mesa nos procedementos negociados; 82 e 83 do RD 1098/2001 (apertura de documentación e proposicións pola Mesa, en xeral); Forés Furió fala de encomendar polo órgano de contratación a negociación a 2 técnicos; Blanco López a unha Comisión Negociadora; os pregos de condicións tipo da Comunidade Autónoma de Madrid para a adxudicación de obras por procedemento negociado sen publicidade atribúen a cualificación da documentación e aplicación dos criterios de selección, apertura de ofertas, negociación e proposta de adxudicación á Mesa; o acordo do Consello de Goberno da Xunta de Galicia de 11.12.2014 polo que se aproban os modelos de cláusulas de negociación a incluír nos pregos por este procedemento, establecen un órgano ad hoc para la negociación, diferente do de contratación e da propia Mesa. En todo caso, tal atribución consta nos pregos, pregos que se someterán á aprobación da Xunta de Goberno Local, en cuanto órgano de contratación, polo que se podería entender implícita a súa delegación. Non obstante, e para maior seguridade, proponse que tal se efectúa mediante acordo expreso que se publique no BOP, ex arts.51 y DF 3ª del TRLCSP e, polo tanto, 13 da Lei 30/1992. Igualmente, ao tratarse dun órgano colexiado, non estaría de máis que se incluíse entre a regulamentación orgánica municipal, isto é, engadindo a posibilidade que nesta proposta se contempla como un contido máis da DAd.9ª do Regulamento do Goberno e Administración do Concello (ROGA), a través da súa correspondente modificación. Por outra parte, e respecto da súa composición, increméntase a precisada polo art.49 das Bases de execución do presuposto, incorporándose un técnico competente por razón da materia, o que, e con independencia do asesoramento que o art.10.3 dos modelos de pregos habitualmente empregados prevén, parece conforme coa propia función negociadora deste órgano. Respecto desta modificación, o feito de que sexa o órgano de contratación o que defina a composición do órgano en cuestión parece responder a unha competencia propia, o que supón, a criterio deste propoñente, a súa prioridade sobre o que as bases de execución do presuposto, polo sentido e finalidade que teñen e o órgano que as aproba, podan dispor. Independentemente, e como se precisou, ínstase a modificación do ROGA nos termos expostos. Polo tanto, e con fundamento no exposto, a da Xunta de Goberno Local, en canto órgano de contratación segundo a DAd.2ª.3 do TRLCSP, por unanimidade, Primeiro.- Nos procedementos negociados sen publicidade, ao abeiro do art.320 do Texto Refundido da Lei de Contratos do Sector Público, aprobado por RD Lex.3/2011, a existencia de mesas de contratación será potestativa. Neste procedementos as funcións da Mesa de contratación poderán desenvolverse, segundo dispoñan os pregos de condicións administrativas, por un órgano específico creado ao efecto, e cuxa composición acomodarase á seguinte: A Presidencia ostentarase pola Concellaría delegada, director xeral ou funcionario da área; e a Secretaría pola Xefatura do Servizo de Contratación, titular ou accidental, ou funcionario designado por esta. O órgano constituirase validamente coa asistencia, cando menos, de tres dos seus membros, entre os que deberán atoparse o seu presidente e secretario. A Secretaría terá voz. De conformidade co sinalado no art.24.1 da Lei 30/1992, os membros do órgano sinalado non poderán absterse nas súas votacións. A composición en concreto deste órgano determinarase nos correspondentes pregos de condicións administrativas. Segundo.- Delégase, de conformidade co posibilitado nos arts.51 e DF 3ª do devandito Texto Refundido da Lei de Contratos do Sector Público e, polo tanto, 13 da Lei 30/1992, no referido órgano, as facultades correspondentes ás mesas de contratación en xeral (apertura de propostas, requirimentos, exclusións, valoración, tramitación das incursas en desproporcionalidade, propostas ao órgano de contratación.), así como a negociación que se regula nos pregos de condicións administrativas que, para os referidos procedementos negociados sen publicidade, ha proceder, e serán aprobados por esta Xunta de Goberno Local. No curso da negociación e antes de efectuar a súa proposta, este órgano poderá solicitar os informes técnicos que estime necesarios, así como que ditos técnicos, ou asesores especializados, se encontren presentes nas súas deliberacións prestando o oportuno asesoramento. Terceiro.- Proceder á publicación do presente acordo no BOP. O que se fai público para xeral coñecemento e oportunos efectos. Pontevedra, a 13 de xuño de 2015.—O Alclalde, Lucio Manuel Circota Diaoune.